钦定古今图书集成/理学汇编/文学典/第153卷 > 徐师曾文体明辩 > 《进洛图颂表》崔融
## 钦定古今图书集成/理学汇编/文学典/第153卷 > 徐师曾文体明辩 > 《进洛图颂表》崔融

臣某言：“奉某年月日敕，令臣撰《洛图颂》。”伏以陛下圣
烈丰懿，应期首出，珍符炳铄，旷代罕闻。虽皋繇歌虞，
伯禹申叹。其或生于今日，尚不足以谈天。况臣涉学
盖浅，揆才多陋，安可润色皇化，对扬神休。窃读古文，
幽寻旧式。言大道者，莫先于典诰，序以之生焉；美盛
德者，莫近于诗什，颂以之成焉。其辞婉而微，其事简
而要。今臣斟酌前训，拟议鸿猷，述《洛图颂》一篇并序，
谨诣宣议门奉进。诚未能探索元奥，宪章经书，庶几
竭肝胆，效尘露，增日月之末光，偕天地而不朽，斯亦
微臣之愿足矣。臣拜手稽首，冒颜以闻，死罪死罪。